Dubain hallitsijan tytär prinsessa Latifa yritti aikaisemmin pakoa suomalaisen Tiina Jauhiaisen kanssa.

Šeikki Mohammed on osallistunut joka vuosi maailman seurapiirien huipputapahtumaan Ascotin ajoihin vaimonsa prinsessa Hayan kanssa. Tänä vuonna šeikki tuli yksinään. Kuva on vuodelta 2013. Zumawire/MVPhotos

Dubain miljardöörihallitsijan šeikki Muhammad ibn Rašid Al Maktoumin vaimo prinsessa Haya Al Hussein on paennut kotimaastaan. Hän on hakenut turvapaikkaa Saksasta.

Šeikki syytti Instagramissa julkaisemassaan päivityksessä vaimoaan petollisuudesta. Šeikki on vaatinut Saksaa palauttamaan vaimonsa.

Saksalainen diplomaatti auttoi prinsessaa paossa.

Šeikki Mohammed on Dubain hallitsija ja Arabiemiirikuntien pääministeri sekä varapresidentti. Vaimon pako on aiheuttanut pahan diplomaattisen kiistan Emiirikuntien ja Saksan välille.

Oxfordissa politiikkaa ja taloustiedettä opiskellut prinsessa Haya on Englannin kruununprinssin Charlesin ja hänen puolisonsa Camillan hyvä ystävä. AOP

Mukaan rahaa ja lapset

Prinsessa Haya otti mukanaan 34 miljoonaa euroa aloittaakseen uuden elämän, kirjoittavat brittilehdet. Vahvistamattomien tietojen mukaan hänellä on mukanaan myös poikansa Zayed, 7, ja tytär Al Jalila, 11. Prinsessa on myös hakenut avioeroa. Pariskunta meni naimisiin vuonna 2004.

– Olemme saaneet lukuisia raportteja siitä, että prinsessa Haya on hakenut poliittista turvapaikkaa Saksasta, kertoo Radha Stirling Iltalehdelle.

Stirling johtaa Dubaissa vaikeuksiin joutuneita ihmisiä auttavaa kansalaisjärjestöä Detained in Dubaita.

Stirling kertoo, että tiedot ovat peräisin Jordanian ja Yhdistyneiden arabiemiirikuntien hallituksia lähellä olevista lähteistä.

– Kun joku hakee poliittista turvapaikkaa, on selvää, että heidän henkensä on vaarassa tai heitä on kohdeltu kaltoin ja heidän ihmisoikeuksiaan on loukattu, kertoo Stirling.

Prinsessa Haya valittiin kansainvälisen olympiakomitean jäseneksi vuonna 2007. AOP

Prinsessa vieraillut Suomessa kahdesti

Prinsessa Haya on yksi Jordanian kuninkaan Husseinin tyttäristä ja šeikki Muhammadin kahdesta vaimosta nuorempi. Hän on 45-vuotias.

Haya on valmistunut Oxfordin yliopistosta. Hän oli nuoruudessaan menestyksekäs esteratsastaja. Prinsessa voitti vuonna 1992 Pan-Arabian kisoissa esteratsastuksessa pronssia. Hän osallistui vuonna 2000 Sydneyn olympiakisojen esteratsastukseen ja oli avajaisissa Jordanian lipunkantaja.

Prinsessa Haya on vieraillut Suomessa kahdesti, ratsastusurheilijana vuonna 1997 ja vuonna 2011 ratsastusurheilun kansainvälisen kattojärjestön FEI:n puheenjohtajana.

Prinsessa on menestynyt kansainvälisesti esteratsastajana. Zumawire/MVPhotos

Tytär yritti pakoa viime vuonna

Vaimon pako on uusi isku šeikki Muhammadille. Hänen tyttärensä prinsessa Latifa yritti paeta Dubaista viime vuoden maaliskuussa.

Latifa eli Dubaissa yltäkylläistä elämää, muttei voinut liikkua vapaasti tai tehdä omia valintoja. Hän lähti pakomatkalle suomalaisen Tiina Jauhiaisen ja ranskalais-yhdysvaltalaisen ex-vakoojan Hervé Jaubertin avustuksella.

Latifan tarkoitus oli paeta Omanin kautta Intiaan ja edelleen Yhdysvaltoihin anomaan poliittista turvapaikkaa.

Pako päättyi Intian valtamerellä aivan Goan rannikolla, kun aseistetut miehet nousivat seurueen alukselle ja veivät Latifan, Jauhiaisen ja Jaubertin väkivalloin mennessään.

Prinsessa Latifan ja häntä auttaneen Tiina Jauhiaisen pakomatka päättyi Intian valtamerelle, kun aseistetut sotilaat nousivat heitä kuljettaneelle alukselle. Tiina Jauhiaisen kotialbumi

Latifan kohtalo on edelleen epäselvä

Jauhiainen pääsi viikkojen jälkeen vapaaksi, mutta prinsessa Latifan kohtalosta ei tiedetty pitkään mitään. Myöhemmin Latifan perhe julkaisi kuvia prinsessasta, kun hän tapasi Irlannin entisen presidentin ja YK:n ihmisoikeusvaltuutetun Mary Robinsonin.

Tapaamisen jälkeen Robinson sanoi, että Latifa on levoton nuori nainen, joka tarvitsee psykiatrista hoitoa.

Tiina Jauhiainen kertoi viime vuoden joulukuussa Iltalehdelle olevan pöyristyttävää, että Mary Robinsonin kaltainen korkean profiilin henkilö ei välitä tippaakaan naisten oikeuksista.

– Hän on ennen ollut tasa-arvon ja ihmisoikeuksien puolestapuhuja. Hänen vääristynyt arvionsa Latifasta oli kuin suoraan hallitsijahuoneen PR-koneiston suusta, sanoi Jauhiainen Iltalehdelle.